text: Forgiftet havørn fundet på mark
  24 april 2015 kl. 07.54
  En landmand ved Møgeltønder fandt mandag en forgiftet havørn på sin mark. Selvom ørnen blev behandlet med modgift, så overlevede den ikke.
  Det var ikke noget rart syn, der mødte landmand Christian Nissen, da han mandag kiggede ud på sin mark ved Møgeltønder. Her lå en kæmpestor havørn med fråde om næbet og kæmpede for at holde sig oprejst.
  Landmanden kontaktede ornitolog Iver Gram fra Sort Safari, der tog ud til stedet. Havørnen blev indfanget og kørt til dyrlæge, hvor den blev undersøgt og behandlet med en modgift. I første omgang reagerede den positivt på modgiften, men det lykkedes ikke at redde ørnen.
  Havørnen er en voksen havørn, formodentlig en han, der muligvis stammer fra et lokalt ynglepar.
  Det er kun tre år siden, at der blev fundet en forgiftet havørn få kilometer fra stedet.
  